Goccius 
in onore di Santa Greca presso Decimomannu (Ca) 
(Festeggiata il primo maggio e l’ultima domenica di Settembre)

In Déximu, bella Aurora,
Nascis de grazia lucenti.
Sias de sa devota genti,
Sant’AREGA intercessora.

Piccinna de pagus annus,
Plena de santa Dottrina
A fuiri s’eterna ruina,
Zelosa imparas is mannus;
Pubblichendi is desingannus
Fatta celesti Dottora.
                  Sias …

Is Romanas potestadis
Ardendu de ira, e furori,
Cumandant gosint onori
Is falsas Divinidadis:
Ma de talis voluntadis
Ses valenti bincidora.
                  Sias …

Su tirannu cun lamentus
Cumpatit sa mala sorti:
E po evitai sa morti
Promittit vanus cuntentus;
Dispreziat finz’is tormentus
Chi de Deus est serbidora.
                  Sias …

Adorai idolus vanus
Cun astuzia meda vili
Su Presidenti Gentili
Solicitat is Cristianus;
Ma is consillus inumanus
Tui sprezias superiora.
                  Sias …

De candori Angelicali
Ses dotada, e de bellesa:
Persighit tanti puresa
Cuddu inimigu infernali:
Tui de s’ondra virginali
Ti mostras cunservadora.
                  Sias …

In presoni maltrattada
Suffris pesantis cadenas:
Cun angustias, e cun penas
Moris a filu de ispada:
Po cussu ses nominada
De sa Fidi defensora.
                  Sias …

Cun tirannica violenzia
Perdis sa vida mortali:
Alcanzas sa Celestiali
De sa Divina clemenzia:
Disponit sa provvidenzia,
Sias de nosu amparadora.
                  Sias …

Su Gentili furibundu
Occultat su Corpus santu:
S’incontrat cun mannu ispantu
Ind’unu logu profundu:
Occulta fiast’a su mundu,
Sa fama bivit ancora.
                  Sias …

Clamoris universalis
Ti celebrant portentosa :
Sendu de Gesus Isposa
Das erbas medicinalis:
Sanendu funestus malis
De grazias operadora.
                  Sias …